Ludger Abeln

Ludger Abeln (* 10. Juni 1964 in Meppen) is en düütschen Moderator.

 Leven 
Abeln is 1964 in Meppen boren un hett an dat Gymnasium Marianum in Meppen Abitur maakt. Toeerst möök he denn en Lehr as Discher, füng denn aver ok noch en Studium an de Universität Hannober an. Wehrdeenst hett Abeln as Reserveoffizieranwärter in dat Sanitätsbatalljon 11 in Leer maakt.

Abeln dee denn as Redaktör un Moderator bi de Radiosenners Hitradio Antenne un Radio ffn arbeiden un keem 1999 to’n NDR-Feernsehn. He hett ünner annern för „Polizeireport Niedersachsen“ un „Talk op Platt“ arbeidt. Bi Talk op Platt weer he denn ok toeerst mit Moderator. Vun 2000 af an modereer he dat Regionalmagazin „Hallo Niedersachsen“ un ok Folgen ut de Reeg „Nordabend“ un vun de „NDR Quiz Show“. Siet September 2004 is Abeln Moderator vun de Aktuelle Schaubude. Eenmal in Maand maakt he „Hallo Niedersachsen“ ok op Platt. Anfang 2014 hett he sien Loopbahn bi den NDR afslooten un is denn Pressespreker bi dat VW-Wark in Emden wurrn.

As Reporter för Antenne Niedersachsen weer Abeln ok för dree Weken as Kriegsberichterstatter in Somalia un hett över den Insatz vun düütsche Truppen bi de UNOSOM-Mission vun de Vereenten Natschonen Bericht geven.

Abeln leevt mit siene Fro un sien Söhn in Leer.

 Warken 
 Böker 
 Jümmers munter blieben. Verlag Michael Jung, Kiel 2008
 Wi harrn jo nix!. Verlag Michael Jung, Kiel 2010
 Populäre Niedersachsen-Irrtümer: Ein Lexikon. Aufbau Verlag, Berlin 2012 (Hochdüütsch)
 CDs 
 Ludger Abeln vertellt. Verlag Michael Jung, Kiel 2008
 Weihnachten mit Lükko Leuchtturm tosamen mit Bernd Flessner. Leda-Verlag, Leer 2006 (Hochdüütsch)
 Die schönsten Weihnachtsgeschichten aus Norddeutschland tosamen mit Edgar Bessen un annere. Verlag Michael Jung, Kiel 2008 (Hochdüütsch)

 Kiek ook bi 

 List vun plattdüütschen Schrievers

 Weblenken 

 Websteed vun Ludger Abeln (hoochdüütsch)

Kategorie:Mann
Kategorie:Plattdüütsch
Kategorie:Hoochdüütsch
Kategorie:Moderator
Kategorie:Feernsehn
Kategorie:Radio
Kategorie:Boren 1964
Kategorie:Börger von Düütschland